CELEX: 32011R1332
Language: lt
Date: 2011-12-16 00:00:00
Title: 2011 m. gruodžio 16 d. Komisijos reglamentas (ES) Nr. 1332/2011, kuriuo nustatomi bendri oro erdvės naudojimo reikalavimai ir veiklos procedūros, kad būtų išvengta susidūrimų ore  Tekstas svarbus EEE

20.12.2011   
            
            
               LT
            
            
               Europos Sąjungos oficialusis leidinys
            
            
               L 336/20
            
         KOMISIJOS REGLAMENTAS (ES) Nr. 1332/2011
   2011 m. gruodžio 16 d.
   kuriuo nustatomi bendri oro erdvės naudojimo reikalavimai ir veiklos procedūros, kad būtų išvengta susidūrimų ore
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. vasario 20 d. Europos Parlamento ir Tarybos reglamentą (EB) Nr. 216/2008 dėl bendrųjų taisyklių civilinės aviacijos srityje ir įsteigiantį Europos aviacijos saugos agentūrą, panaikinantį Tarybos direktyvą 91/670/EEB, Reglamentą (EB) Nr. 1592/2002 ir Direktyvą 2004/36/EB (1), ypač į jo 8 straipsnio 1 ir 5 dalis ir 9 straipsnio 4 dalį,
   kadangi:
   
               (1)
            
            
               saugos reikalavimai orlaivių naudotojams turėtų būti taikomi: kai orlaivis yra registruotas valstybėje narėje, kai trečiojoje šalyje registruotą orlaivį naudoja Sąjungos naudotojas ir kai trečiosios šalies orlaivio naudotojas orlaivį naudoja Sąjungoje;
            
         
               (2)
            
            
               po kelių incidentų ore, per kuriuos saugos riba buvo peržengta, įskaitant avarijas Jaidzu (Japonija) 2001 m. ir Iberlingene (Vokietija) 2002 m., dabartinę susidūrimų ore vengimo sistemos (ACAS) programinę įrangą reikėtų patobulinti. Tyrimų išvadose nurodoma, kad naudojant dabartinę susidūrimų ore vengimo sistemos programinę įrangą susidūrimo ore per vieną skrydžio valandą tikimybė yra 2,7 × 10-8. Todėl laikoma, kad su dabar naudojama ACAS II 7.0 versijos programine įranga susijusi saugos rizika nepriimtina;
            
         
               (3)
            
            
               reikia parengti naują susidūrimų ore vengimo sistemos ACAS II programinės įrangos versiją, kad būtų išvengta visų oro erdvėje, kurioje taikomas Reglamentas (EB) Nr. 216/2008, skraidančių orlaivių susidūrimų ore;
            
         
               (4)
            
            
               siekiant užtikrinti, kad sauga atitiktų aukščiausius standartus, ACAS II su naujausia susidūrimų vengimo programinės įrangos versija turėtų būti įrengiama ir orlaiviuose, kuriuose neprivaloma turėti ACAS II, jei tokia sistema juose buvo įrengta prieš įsigaliojant šiam reglamentui;
            
         
               (5)
            
            
               kad būtų galima pasinaudoti su nauja programinės įrangos versija susijusiais saugos privalumais, visi orlaiviai turėtų būti kuo greičiau aprūpinti šia įranga. Tačiau reikia numatyti pakankamai laiko aviacijos sektoriui prisitaikyti prie šio naujo reglamento reikalavimų atsižvelgiant į naujos įrangos įsigijimo galimybes;
            
         
               (6)
            
            
               agentūra, vadovaudamasi Reglamento (EB) Nr. 216/2008 19 straipsnio 1 dalimi, parengė įgyvendinimo taisyklių projektą ir pateikė jį Komisijai kaip nuomonę;
            
         
               (7)
            
            
               šiame reglamente numatytos priemonės atitinka pagal Reglamento (EB) Nr. 216/2008 65 straipsnį įsteigto Europos aviacijos saugos agentūros komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Dalykas ir taikymo sritis
   Siekiant išvengti susidūrimų ore, šiuo reglamentu nustatomi bendri oro erdvės naudojimo reikalavimai ir veiklos procedūros, kurių turi laikytis:
   
               a)
            
            
               Reglamento (EB) Nr. 216/2008 4 straipsnio 1 dalies b ir c punktuose nurodytų orlaivių naudotojai, vykdantys skrydžius į Sąjungą, Sąjungoje arba iš Sąjungos, ir
            
         
               b)
            
            
               Reglamento (EB) Nr. 216/2008 4 straipsnio 1 dalies d punkte nurodytų orlaivių naudotojai, vykdantys skrydžius oro erdvėje virš teritorijos, kurioje taikoma Sutartis, taip pat bet kurioje kitoje oro erdvėje, kurioje valstybės narės taiko Europos Parlamento ir Tarybos reglamentą (EB) Nr. 551/2004 (2).
            
         2 straipsnis
   Apibrėžtys
   Šiame reglamente vartojamų terminų apibrėžtys:
   1)   susidūrimų ore vengimo sistema (ACAS)– nuo antžeminės įrangos nepriklausoma orlaivio sistema, kurios veikimas grindžiamas antrinio apžvalgos radaro (SSR) atsakiklių signalais ir kuri pilotui pataria dėl pavojų kelti galinčių orlaivių, kuriuose įmontuoti SSR atsakikliai;
   2)   susidūrimų ore vengimo II kartos sistema (ACAS II)– susidūrimų ore vengimo sistema, be eismo patarimų, teikianti sprendžiamuosius patarimus dėl manevrų vertikalia kryptimi;
   3)   sprendžiamojo patarimo (RA) pranešimas– nurodymas skrydžio įgulai, kuriuo rekomenduojamas manevras, kad būtų išvengta visų esamų grėsmių, arba manevras uždraudžiamas, kad orlaiviui neiškiltų grėsmė;
   4)   eismo patarimo (TA) pranešimas– nurodymas skrydžio įgulai, kad dėl arti esančio kito orlaivio gali kilti grėsmė.
   3 straipsnis
   Susidūrimo ore vengimo sistema (ACAS)
   1.   Šio reglamento priedo I skyriuje nurodyti lėktuvai aprūpinami įranga ir naudojami pagal priede nustatytas taisykles ir procedūras.
   2.   Valstybės narės užtikrina, kad Reglamento (EB) Nr. 216/2008 1 straipsnio 2 dalies a punkte nurodyti lėktuvai būtų naudojami pagal priede nustatytas taisykles ir procedūras, laikantis tame straipsnyje nustatytų sąlygų.
   4 straipsnis
   Specialios nuostatos dėl naudotojų, kuriems taikomas Tarybos reglamentas (EEB) Nr. 3922/91 (3)
   
   1.   Nukrypstant nuo Reglamento (EEB) Nr. 3922/91 III priedo OPS 1.668 ir OPS 1.398 dalių nuostatų, šio reglamento 3 straipsnis ir priedas taikomi 1 straipsnio a punkte nurodytiems lėktuvų naudotojams.
   2.   Visi kiti oro vežėjams Reglamentu (EEB) Nr. 3922/91 nustatyti įpareigojimai dėl įrangos patvirtinimo, įrengimo ir naudojimo toliau taikomi ACAS II įrangai.
   5 straipsnis
   Įsigaliojimas ir taikymas
   1.   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   2.   3 ir 4 straipsniai taikomi nuo 2012 m. kovo 1 d.
   3.   Nukrypstant nuo 2 dalies, orlaiviams, kurių individualus tinkamumo skraidyti pažymėjimas išduotas iki 2012 m. kovo 1 d., 3 ir 4 straipsnių nuostatos taikomos nuo 2015 m. gruodžio 1 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2011 m. gruodžio 16 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 79, 2008 3 19, p. 1.
   
      (2)  OL L 96, 2004 3 31, p. 20.
   
      (3)  OL L 373, 1991 12 31, p. 4.
   
      PRIEDAS
      
         Susidūrimų ore vengimo II kartos sistemos (ACAS II)
      
      (ACAS dalis)
      
         I skyrius.   ACAS II įranga
      
      AUR.ACAS.1005   Veikimo charakteristikų reikalavimai
      
      
                  1)
               
               
                  ACAS II su 7.1 versijos susidūrimo vengimo programine įranga įrengiama lėktuvuose su turbininiais varikliais, jei:
                  
                              a)
                           
                           
                              jų maksimali sertifikuota kilimo masė yra didesnė kaip 5 700 kg arba
                           
                        
                              b)
                           
                           
                              jais leidžiama skraidinti daugiau kaip 19 keleivių.
                           
                        
            
                  2)
               
               
                  1 dalyje nenurodytuose orlaiviuose, kuriuose ACAS II bus įrengiama savanoriškai, naudojama 7.1 versijos susidūrimo vengimo programinė įranga;
               
            
                  3)
               
               
                  1 dalis netaikoma nepilotuojamiems orlaiviams.
               
            
         2 skyrius.   Skrydžiai
      
      AUR.ACAS.2005   ACAS II naudojimas
      
      
                  1)
               
               
                  ACAS II naudojama per skrydį, išskyrus Reglamento (EEB) Nr. 3922/91 III priede pateiktame minimalios įrangos sąraše numatytus atvejus, tokiu veikimo režimu, kuriuo, aptikus, kad neleistinai priartėta prie kito orlaivio, skrydžio įgulai pateikiami RA pranešimai, nebent dėl neįprastos procedūros arba veikimo charakteristikas ribojančių sąlygų RA pranešimų rodymo režimas blokuojamas (t. y. pateikiami tik TA pranešimai arba naudojamas lygiavertis režimas).
               
            
                  2)
               
               
                  Kai ACAS II pateikia RA pranešimą:
                  
                              a)
                           
                           
                              skraidantysis pilotas nedelsdamas vykdo RA pranešime pateiktus nurodymus, net jei jie prieštarauja skrydžių valdymo (ATC) tarnybos nurodymui, nebent tokiais veiksmais būtų keliamas pavojus orlaivio saugai;
                           
                        
                              b)
                           
                           
                              skrydžio įgula, kai tik bus įmanoma atsižvelgiant į darbo krūvį, atitinkamam ATC padaliniui praneša apie kiekvieną RA pranešimą, dėl kurio būtina nukrypti nuo galiojančio ATC nurodymo ar leidimo;
                           
                        
                              c)
                           
                           
                              išsprendus konfliktinę situaciją, orlaivis:
                              
                                          i)
                                       
                                       
                                          nedelsdamas toliau laikosi patvirtinto ATC nurodymo ar leidimo sąlygų ir ATC praneša apie manevrą arba
                                       
                                    
                                          ii)
                                       
                                       
                                          laikosi atnaujinto ATC leidimo sąlygų ar naujo nurodymo.
                                       
                                    
                        
            AUR.ACAS.2010   ACAS II mokymas
      
      Orlaivių naudotojai nustato ACAS II veiklos procedūras ir mokymo programas, kad skrydžio įgula būtų tinkamai išmokyta išvengti susidūrimų ir mokėtų naudotis ACAS II įranga.